امریکی ریاست ٹینیسی میں طوفان سے 25 افراد ہلاک
نیش ول میں طوفان سے مکانوں کی چھتیں اڑ گئیں، درخت جڑ سے اکھڑ گئے اور بجلی کا نظام تہس نہس ہوگیا۔ کم از کم 48 عمارتیں گر گئیں۔ درخت، کھمبے اور مکانوں کا ملبہ گرنے سے متعدد گاڑیوں کو بھی نقصان پہنچا۔
ویب ڈیسک — ایک بگولے نے ریاست کے صدر مقام نیش ول کو اپنی لپیٹ میں لیا، جس سے اس کا حشر نشر ہو گیا۔ پولیس اور امدادی اداروں کے کارکنوں نے طوفان سے متاثر ہونے والی عمارتوں سے لاشیں نکالیں، جبکہ کم از کم 20 زخمیوں کو اسپتال منتقل کیا گیا ہے۔ امدادی اداروں کے 13 افراد بھی زخمی ہوئے ہیں۔ نیش ول میں طوفان سے مکانوں کی چھتیں اڑ گئیں، درخت جڑ سے اکھڑ گئے اور بجلی کا نظام تہس نہس ہوگیا۔ کم از کم 48 عمارتیں گر گئیں۔ درخت، کھمبے اور مکانوں کا ملبہ گرنے سے متعدد گاڑیوں کو بھی نقصان پہنچا۔ انتظامیہ کے مطابق، 50 ہزار افراد بجلی سے محروم ہیں اور آج اسکول، عدالتیں، سرکاری دفاتر اور ہوائی اڈے کو بند کر دیا گیا ہے۔ ٹینیسی ان ریاستوں میں شامل ہے جہاں آج ڈیموکریٹک پارٹی کے پرائمری انتخابات ہو رہے ہیں۔ خدشہ ہے کہ طوفان کی وجہ سے ٹرن آؤٹ کم رہے گا۔